Worcester F 80 Distinctiones

42 Corona Sanctorum

Corona sanctorum est duplex. Vna[[1]](#footnote-1) militancium in via,[[2]](#footnote-2) que est virtutis et gracie et datur ad meritum de qua Psal. [64:12]: *Benedices corone anni benignitatis tue*. Alia est triumphancium in patria salutis et glorie, daturque in premium de qua Apostolus [2 Tim. 4:8], de *reliquo reposita est mihi corona justitie.* Prima corona est argentea quam innocencie candor illustrat. Secunda est aurea quam sapiencie splendor irradiat. Habet itaque prima corona quatuor principales lapides, id est, quatuor virtutes in quatuor locis hiis congruentibus. Nam que sunt ante[[3]](#footnote-3) sunt certa, que retro sunt dubia; que a dextris sunt prospera, que a sinistris aduersa. In certis extendenda est iusticia, in dubiis adhibenda prudencia. In prosperis opus est temperancia, in aduersis fortitudo est necessaria.

¶ In summo sunt tres precipui lapides, id est, tres virtutes theologice: fides, spes, caritas.

¶ Porro, corona salutis quatuor habet in giro lapides, id est, quatour proprietates corporis glorificati que sunt claritas, subtilitas, agilitas, impassibilitas. Que colliguntur in ista auctoritate, [Sap. 3:7-8]: *Fulgebunt iusti,* quo ad primum. Et *tanquam scintille,* quo ad secundum. *In arundineto discurrent*, quo ad tercium. *Et regnabit Dominus illorum in perpetuum*, quo ad quartum.

¶ Ista quatuor ostendit Christus in corpore suo mortali, in argumentum future glorificacionis, scilicet, claritatem quando *transfiguratus est* in monte *et resplenduit facies [eius]*, [Matt. 17:2]. Subtilitatem quando clauso virginis signaculo processit sponsis de thalamo suo. [Matt. 26:1-11]. Agilitatem quando super aquas sicco vestigio pertransiuit, [Matt. 14:25]. Impassibilitatem quando in cena corpus suum discipulis tradidit. Set in summo habet tres lapides precipuos, id est, tres proprietates anime glorificate que sunt cognicio, dileccio, delectacio. De quo dicit Apostolus [1 Cor. 13:12]: *Tunc cognoscam sicut[[4]](#footnote-4) et cognitus sum*. Joan. [17:3]: *Hec est vita eterna: ut cognoscant te, Deum solum verum,* etc.De secundo, dicitur Sap. [3:9]: *Fideles in dilectione adquiescent illi.* De tercio, Apostolus [1 Cor 2:9]: *Oculus non vidit*, *auris* non *audiuit*. Item Psal. [149:5]: *Exsultabunt sancti in gloria.*

Item est corona pudicicie virginalis, florea, et debetur virginibus, Psal. [8:6]: *Gloria et honore coronasti eum*. Alia est corona sapiencie magistralis aurea et debetur doctoribus, Eccli. [45:14]: *Corona aurea super mitram ejus.* Est corona triumphalis perseuerancie gemma et debetur martiribus et perseuerantibus, Psal. [20:4]: *Posuisti* *in* *capite ejus coronam.* Est corona glorie immortalis stellea et debetur felicibus, Apoc. 12[:1]: *In capite eius corona stellarum duodecim*.

¶ Item triplex corona legitur facta Filio Dei: prima corona carnea, secunda spinea, tercia aurea. Prima est miserie qua coronauit eum mater sua, Can. 3[:11]: *Egredimini, filie Syon,* etc. Secunda contumelie qua coronauit eum nouerca sua, Synagoga, Matt. 27[:29]: *Plectentes* milites *coronam* spineam, *inposuerunt caput ejus.* Tercia glorie qua coronauit eum Pater suus, Psal. [8:6]: *Gloria et honore coronasti*. Prima in natiuitate, secunda in passione, tercia in resurrexione.

1. vna ] F 128, Lambeth *corr*. vita F 80. [↑](#footnote-ref-1)
2. via ] F 128, Lambeth *corr*. vita F 80. [↑](#footnote-ref-2)
3. ante ] *add.* ante. [↑](#footnote-ref-3)
4. sicut ] *add.* sicut. [↑](#footnote-ref-4)